પ્રધાનમંત્રીનું કાર્યાલય
ભૂતાન દેશની મુલાકાત દરમિયાન પ્રધાનમંત્રીના અખબારી નિવેદનનો અનુવાદ
મહામહિમ, ભૂતાનના પ્રધાનમંત્રી,
અને મારા મિત્ર ડૉ. શેરિંગ
આમંત્રિત મહાનુભાવો,
ભાઈઓ અને બહેનો,
શુભેચ્છા,
ભારતના અખંડિત અને વિશેષ મિત્ર ભૂતાનમાં આપ સૌની સમક્ષ ઉપસ્થિત થવા બદલ હું અત્યંત આનંદ અનુભવી રહ્યો છું. મારો તથા મારા પ્રતિનિધિમંડળનો ઉષ્માભર્યો સત્કાર કરવા બદલ પ્રધાનમંત્રી, હું આપનો તથા ભૂતાનની શાહી સરકારનો આભારી છું.
મહામહિમ,
ભારત-ભૂતાનની આ અનોખી મિત્રતા વિશે તમારા ઉદાર વિચારો માટે પણ હું હૃદયપૂર્વક આભાર માનું છું. ભૂતાન 130 કરોડ ભારતીયોના હૃદયમાં વિશેષ સ્થાન ધરાવે છે. મારા છેલ્લા કાર્યકાળ દરમિયાન, પ્રધાનમંત્રી તરીકેની મારી પ્રથમ મુલાકાત માટે ભૂતાનની પસંદગી સ્વાભાવિક હતી. આ વખતે પણ હું મારા બીજા કાર્યકાળની શરૂઆતમાં ભૂતાનની મુલાકાત લઈને ખૂબ જ ખુશ છું. ભારત અને ભૂતાન વચ્ચેના સંબંધો બંને દેશોના લોકોની પ્રગતિ, સમૃદ્ધિ અને સુરક્ષાના સમાન હિતો પર આધારિત છે. અને તેથી જ તેમને બંને દેશોના લોકોનું સંપૂર્ણ સમર્થન છે.
મહામહિમ,
આ મારા સૌભાગ્યની વાત છે કે ભારતના લોકોના નિર્ણાયક આદેશે મને ફરી એક વાર આ સંબંધોને વધુ મજબૂત કરવા માટે, ભૂતાનના રાજા, તમારી સાથે કામ કરવાની તક આપી છે. આજે મને ભૂતાનના રાજા મહામહિમ સાથે અમારી ભાગીદારી અંગે ચર્ચા કરવાની તક મળી. અને થોડા સમય પછી હું ભૂતાનના ચોથા રાજા મહામહિમને પણ મળીશ. ભૂતાનના રાજાઓની બુદ્ધિમત્તા અને દૂરદર્શિતાએ લાંબા સમયથી આપણા દ્વિપક્ષીય સંબંધોને માર્ગદર્શન આપ્યું છે. એટલું જ નહીં, તેમની દ્રષ્ટિએ ભૂતાનને સમગ્ર વિશ્વ સમક્ષ એક અનોખા ઉદાહરણ તરીકે રજૂ કર્યું છે જ્યાં વિકાસને આંકડાઓથી નહીં પરંતુ ખુશીથી માપવામાં આવે છે. જ્યાં પરંપરા અને પર્યાવરણ સાથે આર્થિક વિકાસ આગળ વધે છે. આવા મિત્ર અને પાડોશી કોણ ન ઈચ્છે.
મિત્રો,
એ ભારતનો વિશેષાધિકાર છે કે અમે ભૂતાનના વિકાસમાં મુખ્ય ભાગીદાર છીએ. ભૂતાનની પંચવર્ષીય યોજનાઓમાં ભારતનો સહયોગ તેમની ઈચ્છાઓ અને પ્રાથમિકતાઓને આધારે આગળ પણ જારી રહેશે.
મિત્રો,
હાઈડ્રો પાવર આપણા બંને દેશો વચ્ચે સહયોગનું એક મહત્વપૂર્ણ ક્ષેત્ર છે. બંને દેશોએ મળીને ભૂતાનની નદીઓની શક્તિને માત્ર વીજળીમાં જ નહીં પરંતુ પરસ્પર સમૃદ્ધિમાં પણ પરિવર્તિત કરી છે. આજે અમે માંગડેછુ પ્રોજેક્ટના ઉદઘાટન સાથે આ પ્રવાસનો વધુ એક ઐતિહાસિક સીમાચિહ્ન હાંસલ કર્યું છે. બંને દેશોના સહયોગથી ભૂતાનમાં હાઈડ્રો પાવર ઉત્પાદન ક્ષમતા 2000 મેગા વોટને પાર કરી ગઈ છે. મને વિશ્વાસ છે કે અમે અન્ય પ્રોજેક્ટને પણ ખૂબ જ ઝડપથી આગળ લઈ જઈશું.
મહામહિમ,
ભૂતાનના સામાન્ય લોકોની વધતી જતી જરૂરિયાતોને પહોંચી વળવા માટે, ભારતમાંથી LPGનો પુરવઠો દર મહિને 700 થી વધારીને 1000 MT કરવામાં આવી રહ્યો છે. જેનાથી ગામડાઓમાં સ્વચ્છ ઇંધણ લાવવામાં મદદ મળશે.
મિત્રો,
અમારી પ્રથમ બેઠકમાં ડૉ. શેરિંગે મને કહ્યું કે રાજકારણમાં આવવાની તેમની મુખ્ય પ્રેરણા સામાન્ય માણસને સારી આરોગ્ય સેવાઓ પૂરી પાડવાની છે. હું તેમની દ્રષ્ટિથી ખૂબ પ્રભાવિત થયો હતો. ભૂતાનમાં મલ્ટિ-ડિસિપ્લિનરી સુપર-સ્પેશિયાલિટી હોસ્પિટલના તેમના સપનાને સાકાર કરવા માટે ભારત શક્ય તેટલી તમામ મદદ કરશે.
મહામહિમ,
સાર્ક કરન્સી સ્વેપ ફ્રેમવર્ક હેઠળ, અમે ભૂતાન માટે કરન્સી સ્વેપની મર્યાદા વધારવા માટે સકારાત્મક છીએ. દરમિયાન, વિદેશી વિનિમયની જરૂરિયાતને પહોંચી વળવા સ્ટેન્ડબાય સ્વેપ વ્યવસ્થા હેઠળ ભૂતાનને વધારાના 100 મિલિયન ડોલર પણ ઉપલબ્ધ થશે.
મિત્રો,
ભારત સ્પેસ ટેક્નોલોજીનો ઉપયોગ કરીને ભૂતાનના વિકાસને વેગ આપવા માટે પ્રતિબદ્ધ છે. અમે આજે દક્ષિણ એશિયા સેટેલાઇટના અર્થ સ્ટેશનનું ઉદઘાટન કર્યું છે. તેનાથી ભૂતાનમાં સંચાર, જાહેર પ્રસારણ અને આપત્તિ વ્યવસ્થાપનના કવરેજમાં વધારો થશે. આ હેતુઓ માટે ભૂતાનને જરૂરિયાત મુજબ વધારાની બેન્ડવિડ્થ અને ટ્રાન્સપોન્ડર પણ ઉપલબ્ધ કરાવવામાં આવશે. બંને દેશો નાના ઉપગ્રહોના નિર્માણ અને સ્પેસ ટેક્નોલોજીના ઉપયોગમાં પણ સહયોગ કરશે. ભારતના નેશનલ નોલેજ નેટવર્ક સાથે જોડાણ ભૂતાનના વિદ્યાર્થીઓ અને સંશોધકોને ભારતીય યુનિવર્સિટીઓના નવા સંસાધનો સાથે જોડશે. બંને દેશો વચ્ચે કોમન નોલેજ સોસાયટીની સ્થાપના માટે આ એક મહત્વપૂર્ણ પગલું છે, જેનો ખાસ કરીને આપણા યુવાનોને ફાયદો થશે. રોયલ ભૂતાન યુનિવર્સિટી અને ભારતની આઇઆઇટીઓ તથા કેટલીક અન્ય ટોચની શૈક્ષણિક સંસ્થાઓ વચ્ચેનો સહયોગ અને સંબંધ શિક્ષણ અને ટેકનોલોજી માટેની આજની જરૂરિયાતોને અનુરૂપ છે. હું આવતીકાલે રોયલ ભૂતાન યુનિવર્સિટીમાં આ દેશના પ્રતિભાશાળી યુવાનોને મળવાની આતુરતાથી રાહ જોઈ રહ્યો છું.
મિત્રો,
હું ખૂબ જ ખુશ છું કે આજે અમે ભુતાનમાં રૂ-પે કાર્ડ લોન્ચ કર્યું છે. તેનાથી ડિજિટલ પેમેન્ટ્સ અને વેપાર અને પર્યટનમાં અમારા સંબંધો વધુ વેગીલા બનશે. આપણો સહિયારો આધ્યાત્મિક વારસો અને મજબૂત પ્રજાથી પ્રજા સંબંધ એ આપણા સંબંધોનું હાર્દ છે. તેને ધ્યાનમાં રાખીને, નાલંદા યુનિવર્સિટીમાં ભૂતાન માટે અનુસ્નાતક શિષ્યવૃત્તિ બેથી વધારીને પાંચ કરવામાં આવી રહી છે. મને આજે અહીં ઝાબદ્રુંગના આશીર્વાદ મળ્યા છે. મને એ જાહેરાત કરતાં આનંદ થાય છે કે ભારત ભૂતાનમાં આ અનન્ય પ્રતિમાની હાજરીને વધુ પાંચ વર્ષ માટે લંબાવવા માટે સહમત થયું છે.
મહામહિમ,
ભારત-ભૂતાન સંબંધોનો ઈતિહાસ તેના આશાસ્પદ ભવિષ્ય જેટલો જ ભવ્ય છે. હું માનું છું કે ભારત અને ભૂતાન વિશ્વમાં બે દેશો વચ્ચેના સંબંધોનું અનોખું મોડેલ બની રહેશે.
આ સુંદર ડ્રુક યુલની ફરી મુલાકાત લેવાની તક આપવા માટે,
ફરી એક વાર તમારા સ્વાગત અને તમારા પ્રેમ બદલ ખૂબ ખૂબ આભાર.
YP/GP/MR
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 40